ועדת הכספים, כנסת 18, פרוטוקול מספר 128, 2009-07-22 09:30

אמנון כהן: בוקר טוב, אני מתכבד לפתוח את הישיבה.

אמנון כהן: על סדר היום אישור עסקה לפי סעיף 2(6) לחוק מקרקעי ישראל תש"ך-1960 – חליפין בין קרן קיימת לישראל לבין רשות הפיתוח – מושב פדיה-לטרון.

אמנון כהן: בבקשה, נציגת מינהל, תסבירי לנו על מה מדובר.

עינת קאופמן: אנו למעשה מבצעים עסקת חליפין כדי לפצות מישהו שנלקחה ממנו קרקע עבור חוצה ישראל.

אמנון כהן: נלקחה כבר?

עינת קאופמן: נלקחה לו קרקע לפני מספר שנים.

עינת קאופמן: הרי חוצה ישראל כבר קיים מספר שנים.

עינת קאופמן: נלקחה לו כבר קרקע.

עינת קאופמן: מה שאנו עושים היום זה למעשה משלימים את העסקה של התמורה שלו בקרקע בחליפין.

שלי יחימוביץ': איזו קרקע זו היתה?

שלי יחימוביץ': חקלאית?

עינת קאופמן: נלקחה לו קרקע חקלאית.

שלי יחימוביץ': יהודי או ערבי?

עינת קאופמן: ערבי.

שלי יחימוביץ': אתמול טיבי אמר שאין דבר כזה, שמפקיעים קרקע של יהודים ונותנים אותה לערבי.

עינת קאופמן: עכשיו נותנים לו קרקע חלופית.

עינת קאופמן: כדי להשלים לו את העסקה, כדי שנוכל לרשום את הזכויות שלו על שמו, הקרקע שהוא מעוניין בה, ונסגר מול חוצה ישראל, זה ליד מושב פדיה.

אמנון כהן: המושב לא ייפגע?

עינת קאופמן: לא, זה לא נלקח מהמושב.

עינת קאופמן: זו היתה קרקע של קרן קיימת, ואנו לא יכולים להעביר בעלות קרן קיימת עדיין, ולכן אנו למעשה עושים את החליפין האלה בין קק"ל לרשות הפיתוח, כאשר את אישורכם אנו צריכים על בסיס הסעיף בחוק שאומר שצריך את אישור ועדת הכספים.

חיים אורון: זה 30 דונם?

עינת קאופמן: אנו נותנים לו 26 דונם.

עינת קאופמן: שווי למטר זה 24 ₪.

עינת קאופמן: סך הכול שווי העסקה המאוזנת זה 624 אלף ₪, כאשר קק"ל מקבלת קרקעות לפי הסכמה של אישור דירקטוריון קק"ל, בקשה שלה, באזור לטרון, אזור בית סירא שנושק למכבים-רעות.

שלי יחימוביץ': כמה קק"ל מקבלת?

עינת קאופמן: קק"ל מקבלת 44.5- -

חיים אורון: שערורייה.

חיים אורון: אזור בית סירא זה אדמות של נכסי נפקדים.

עינת קאופמן: אני לא יודעת אם זה אדמות נכסי נפקדים.

עינת קאופמן: מה שכן, רשות הפיתוח- -

חיים אורון: נותנים את האדמה של הכפרים של ששת הימים לקרן הקיימת.

עינת קאופמן: מה זאת אומרת, נותנים את האדמות של הכפרים?

עינת קאופמן: זה נכלל, אגב, בתוכנית מתאר מודיעין- -

חיים אורון: את לא הכתובת הרי.

חיים אורון: יש לך דוגמה פה, למה אחמד טיבי צודק.

חיים אורון: לוקחים קרקע, שהיא במחלוקת.

חיים אורון: אם אני מנחש נכון, זה שלושת הכפרים שעמוס קינן כתב עליהן במלחמת ששת הימים, ועשה עליהן שביתה גדולה, ואז זה התפרסם.

חיים אורון: עכשיו – אני מכיר את האזור – נותנים שם קרקע לקרן הקיימת, שהיא קרקע של נכסי נפקדים, וזה בתרומות של היהודים מלוס אנג'לס.

עינת קאופמן: אני רק רוצה להעיר, שנכסי נפקדים, ברגע שזה עובר לרשות הפיתוח, לפי חוק רשות הפיתוח, זה כבר לא – זה הועבר לרשות הפיתוח.

חיים אורון: לפי החוקים, אנחנו 100 אחוז בסדר.

חיים אורון: לקחנו את זה תמיד לפי בתי המשפט.

שלי יחימוביץ': מה אתה מצביע?

חיים אורון: אני מצביע נגד.

עינת קאופמן: אתה מתנגד רק לקרקע החליפית.

אמנון כהן: זה אידיאולוגי אצלו.

חיים אורון: לא.

חיים אורון: אני לא בטוח שאתה מבין את הקונסטרוקציה.

חיים אורון: לקחו מערבי קרקע בשביל חוצה ישראל.

אמנון כהן: לקחו כי היו צריכים בשטח הזה.

אמנון כהן: אם זה היה של יהודי, גם הם לוקחים.

חיים אורון: אתה לא מקשיב.

חיים אורון: ליהודי לא נותנים קרקע חליפית.

חיים אורון: יהודי שמפקיעים לו לחוצה ישראל, נותנים לו כסף, לא קרקע חליפית.

עינת קאופמן: זה לא נכון.

עינת קאופמן: לפי חוק חוצה ישראל, נותנים קרקע בקרקע, ולא קשור אם זה יהודי או ערבי, ואם זה חברה, לא נותנים לה.

חיים אורון: עם כל הכבוד, אני חוקקתי את החוק הזה.

חיים אורון: המקרים היחידים כמעט שיש קרקע פרטית ולא קרקע מינהל, הרי עשו את זה עכשיו עם קיבוץ חורשים – לקחו מקיבוץ חורשים קרקע מינהל, נתנו לערבי, כי לקחו לו קרקע פרטית לחוצה ישראל, אותו דבר עושים פה.

אמנון כהן: הוא מרוצה.

חיים אורון: אתה לא מקשיב.

חיים אורון: אני לא מתנגד שנותנים קרקע לערבי תמורת הפקעה לחוצה ישראל.

חיים אורון: מה עושים אחר כך – לוקחים קרקע ממושב פדיה, ונותנים לערבי.

חיים אורון: לוקחים עכשיו קרקע של הקרן הקיימת, נותנים – מה שמופיע לך פה זה לא כל החלק הראשון.

חיים אורון: אותו – לא צריך אותך.

חיים אורון: אותך צריך, כי נתנו אדמות מדינה לקרן הקיימת.

חיים אורון: מה זה אדמות מדינה – באזור בית סיקא, אדמות של הישובים של אחרי ששת הימים, של מינהל הפיתוח.

עינת קאופמן: נכון שזה סמוך לבית סירא וכו', אבל לפי מה שכתוב פה, היא היתה חלק ממשבצת של מושב מבוא חורון.

חיים אורון: זה אותן אדמות שאני מדבר עליהן.

אמנון כהן: זה מסוכם עם האדם שלקחו לו את הקרקע?

אמנון כהן: הוא לא נפגע?

עינת קאופמן: להפך.

עינת קאופמן: משלימים לו את העסקה.

עינת קאופמן: הוא רוצה שהעסקה תיעשה.

אמנון כהן: אתה רוצה לעכב את העסקה שלו?

חיים אורון: אמרתי את דעתי.

חיים אורון: המושב מקבל קרקע של הקרן הקיימת.

אמנון כהן: הוא לא יקבל, אם לא תצביע אתי.

חיים אורון: לא אצביע אתך.

שלי יחימוביץ': אגב, אנו יודעים בוודאות שזו הקרקע הזו הספציפית?

עינת קאופמן: אני לא יודעת בוודאות.

עינת קאופמן: רשות הפיתוח ברובה – הקרקעות הגיעו מהאפוטרופוס לנכסי נפקדים.

עינת קאופמן: הוא יכול להעביר רק לרשות הפיתוח.

עינת קאופמן: אבל זה לא מחייב.

עינת קאופמן: לפעמים יכול להיות מצב שזה רכשו קרקעות, עשו חליפין קודמים.

אמנון כהן: מי בעד אישור העסקה לפי סעיף 2(6) לחוק מינהל מקרקעי ישראל?

אמנון כהן: מי נגד?

אמנון כהן: מי נמנע?

אמנון כהן: הצבעה

אמנון כהן: העסקה אושרה.

עינת קאופמן: רק תיקון – זה הופקע מיהודי ולא מערבי.

עינת קאופמן: לכביש חוצה ישראל זה הופקע מיהודי.

חיים אורון: עד עכשיו לא הבנת מה ההתנגדות שלי.

חיים אורון: אין ויכוח שבחוק חוצה ישראל היה חריג, אחרי ויכוחים גדולים, שלבעלי קרקע פרטית, ש-95 אחוז מהם הם ערבים, ייתנו קרקע חליפית.

חיים אורון: לא 100 אחוז - היו גם כמה יהודים.

חיים אורון: למי שזה קרקע מינהל, גם בחכירה לדורות, ייתנו פיצוי, וזה מה שעומד לקרות בעוד שנה עם אדמות של הקיבוץ שלי, שחוצה ישראל בדרום עובר אצלם - לא יקבלו קרקע חליפית.

חיים אורון: ייתנו פיצוי.

חיים אורון: עד כאן אין ויכוח.

חיים אורון: היות וצריך לתת לו קרקע, ליהודי הזה, נותנים לו קרקע שהיא בבעלות קרן קיימת.

חיים אורון: הקרן הקיימת בשביל הקרקע שלה צריכה לקבל קרקע חליפית.

חיים אורון: הקרקע החליפית – על זה התנגדתי.

חיים אורון: לא קשורה ביהודי בכלל.

אורי אריאל: אני מסיר את הרביזיה שביקשתי.

אמנון כהן: העסקה אושרה, תמשיכו לעבוד, תעשו טוב למדינה, תבנו.

אמנון כהן: תודה רבה, הישיבה נעולה.